寄太府丞王能甫
作者：晁公遡
朝代：宋

paragraphs: 君才雄萬夫，少也備文武。
前年有疆事，假守在淮浦。
小試三里城，已可因吾圉。
諸公職獻納，見賢自當舉。
雖聞對延英，尚屈丞太府。
近往行芍陂，四顧多曠土。
區區張全義，此老安足數。
河南十八縣，髑髏相撐拄。
猶能披荆棘，著手爲摩撫。
朞年如承平，何但興百堵。
封內我得爲，幸梁爲之主。
況今天子聖，銳意思復古。
若人果盡用，功利非小補。
吾將以是卜，日望來告語。